CELEX: 32017D0721
Language: sk
Date: 2017-04-20 00:00:00
Title: Vykonávacie rozhodnutie Komisie (EÚ) 2017/721 z 20. apríla 2017 o predĺžení platnosti opatrenia prijatého Švédskom na sprístupnenie biocídneho výrobku VectoBac 12AS na trhu a jeho používanie v súlade s článkom 55 ods. 1 nariadenia Európskeho parlamentu a Rady (EÚ) č. 528/2012 [oznámené pod číslom C(2017) 2435]

22.4.2017   
            
            
               SK
            
            
               Úradný vestník Európskej únie
            
            
               L 106/12
            
         VYKONÁVACIE ROZHODNUTIE KOMISIE (EÚ) 2017/721
   z 20. apríla 2017
   o predĺžení platnosti opatrenia prijatého Švédskom na sprístupnenie biocídneho výrobku VectoBac 12AS na trhu a jeho používanie v súlade s článkom 55 ods. 1 nariadenia Európskeho parlamentu a Rady (EÚ) č. 528/2012
   
      
         [oznámené pod číslom C(2017) 2435]
      
   
   (Iba švédske znenie je autentické)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 55 ods. 1 tretí pododsek,
   keďže:
   
               (1)
            
            
               Švédsko prijalo 6. septembra 2016 v súlade s článkom 55 ods. 1 prvým pododsekom nariadenia (EÚ) č. 528/2012 rozhodnutie, ktorým do 5. marca 2017 povolilo sprístupnenie na trhu a použitie biocídneho výrobku VectoBac 12AS na reguláciu výskytu ohniska pakomárov, Chironomidae, vo viacerých čistiarňach odpadových vôd vo Švédsku (ďalej len „opatrenie“).
            
         
               (2)
            
            
               Komisia prijala 28. októbra 2016 odôvodnenú žiadosť Švédska o predĺženie platnosti opatrenia v súlade s článkom 55 ods. 1 tretím pododsekom nariadenia (EÚ) č. 528/2012. Odôvodnená žiadosť sa zakladala na tvrdení, že VectoBac 12AS má rozhodujúci význam pre reguláciu pakomárov vo veľmi osobitných podmienkach, ktoré majú čistiarne odpadových vôd vo Švédsku.
            
         
               (3)
            
            
               VectoBac 12AS je Bacillus thuringiensis subsp. israelensis sérotyp H14, kmeň AM65-52 ako účinnú látku na použitie vo výrobkoch typu 18 opísaných v prílohe V k nariadeniu (EÚ) č. 528/2012. Podľa informácií, ktoré Švédsko poskytlo, je predĺženie platnosti opatrenia potrebné v záujme ochrany pracovníkov čistiarní odpadových vôd. Informácie poukazovali na to, že dlhodobá expozícia veľkému počtu dospelých pakomárov v pracovnom prostredí a potenciálna senzibilizácia môžu byť príčinou vzniku astmy a alergických reakcií, čo môže v závažných prípadoch viesť anafylaxii.
            
         
               (4)
            
            
               Švédsko uviedlo, že v minulosti bolo na použitie VectoBac 12AS vo výskumných štúdiách udelených niekoľko povolení. Z výsledkov týchto štúdií vyplynulo, že alternatívne metódy vrátane fyzikálnych metód neboli vhodným riešením na účinnú reguláciu pakomárov. Okrem toho sa ukázalo, že z dôvodu osobitných potrieb čistiarní odpadových vôd nie sú iné biocídne výrobky z hľadiska ich použiteľnosti a efektívnosti dostatočné.
            
         
               (5)
            
            
               Keďže v dôsledku absencie primeranej regulácie pakomárov, ktorá sa nedá dosiahnuť inými prostriedkami, by mohlo byť ohrozené verejné zdravie, je vhodné Švédsku za určitých podmienok povoliť predĺženie platnosti opatrenia.
            
         
               (6)
            
            
               Opatrenie stanovené v tomto rozhodnutí je v súlade so stanoviskom Stáleho výboru pre biocídne výrobky,
            
         PRIJALA TOTO ROZHODNUTIE:
   Článok 1
   Švédsko môže predĺžiť platnosť opatrenia na sprístupnenie biocídneho výrobku VectoBac 12AS na trhu a jeho použitie na reguláciu pakomárov v čistiarňach odpadových vôd a pod dohľadom príslušného orgánu na obdobie nepresahujúce 550 dní.
   Článok 2
   Toto rozhodnutie je určené Švédskemu kráľovstvu.
   
      V Bruseli 20. apríla 2017
      
         
            Za Komisiu
         
         Vytenis ANDRIUKAITIS
         
            člen Komisie
         
      
   
   
      (1)  Ú. v. EÚ L 167, 27.6.2012, s. 1.